b"\n_START_ARTICLE_\nSort (antic municipi)\n_START_SECTION_\nGeografia\n_START_PARAGRAPH_\nEl terme primigeni de Sort era el segon m\xc3\xa9s petit dels quatre antics municipis units a l'actual de Sort. Amb una extensi\xc3\xb3 de 13,9 km\xc2\xb2, representava una vuitena part del nou terme, de 105,05 km\xc2\xb2. Com que cont\xc3\xa9 la vila de Sort, presenta una densitat de poblaci\xc3\xb3 molt alta, en comparaci\xc3\xb3 amb els altres termes que ara s\xc3\xb3n del mateix municipi.\n_START_SECTION_\nDescripci\xc3\xb3 geogr\xc3\xa0fica\n_START_PARAGRAPH_\nL'antic terme de Sort ocupava un espai a l'est i sud-est del terme actual de Sort.\n_START_SECTION_\nEl per\xc3\xadmetre de l'antic terme\n_START_PARAGRAPH_\nEl terme de Sort limitava al sud-oest amb l'antic terme d'Enviny, al nord-oest, amb el d'Altron, al nord amb el de Surp i de Rialb, i a llevant amb el de Soriguera._NEWLINE_Comen\xc3\xa7a aquesta descripci\xc3\xb3 a l'extrem nord del terme antic de Sort, al triterme amb Rialb i l'antic municipi d'Enviny. \xc3\x89s a ran de la carretera LV-5223, a prop de la fita quilom\xc3\xa8trica n\xc3\xbamero 3, al sud de Roca Roia, a llevant de les Costes de Sant Josep i a ponent de les Costes de Sant Tom\xc3\xa0s.\n_START_SECTION_\nAntic l\xc3\xadmit amb el terme municipal d'Enviny\n_START_PARAGRAPH_\nEn aquest lloc comen\xc3\xa7ava el llarg termenal amb Sort, ara inexistent per la fusi\xc3\xb3 dels dos municipis. Comen\xc3\xa7ava aquesta l\xc3\xadnia de terme cap al sud-oest per, quan trobava el Barranc de Bonabasi, trencar cap al sud, fent la volta per damunt, a ponent, del poble de la Bastida de Sort. Al sud d'aquest poble i a prop i al sud de la Borda de Xica el termenal girava cap al sud-sud-oest, resseguint el coster a mitjana al\xc3\xa7ada, paral\xc2\xb7lel a la Noguera Pallaresa, deixant a llevant Sort, separant-se'n progressivament. Passava a llevant de la Borda de Botja i de la de Beta, travessant les Costes de Sant Joan. Just a ponent i damunt del poble de Bressui, en trobar la Llau de Fenanos, el termenal torcia cap al sud-sud-est. Travessava el paratge de Fornons, i anava baixant cap a llevant de les Costes de Sant Clem. Al damunt i al nord-oest de la Gessera, el termenal canviava de direcci\xc3\xb3 sobtadament, cap al nord-est, fins a trobar la carretera, l'actual C-13/N-260, on feia una punxa, tonant a girar, ara cap al sud-sud-oest. Seguia un tram de carretera, i en arriba a llevant de la Mare de D\xc3\xa9u de Soler, al nord-est de l'Hostal Nou, la l\xc3\xadnia de terme amb Sort baixava fins a la llera de la Noguera Pallaresa. El termenal amb Enviny continuava riu avall, fins a les Vernedes, al nord del Prat de Betran, on es trobaven els termes municipals d'Enviny, Sort i Soriguera.\n_START_SECTION_\nL\xc3\xadmit amb el terme municipal de Soriguera, en el seu terme primigeni\n_START_PARAGRAPH_\nEl termenal amb Soriguera se separa de la llera de la Noguera Pallaresa cap a l'est, travessant la part meridional de les Vernedes, i comen\xc3\xa7a a enfilar-se cap a la muntanya pel vessant nord de la Serreta, cap al nord del punt quilom\xc3\xa8tric 278 de la carretera N-260, passant pel costat nord-oest de l'estaci\xc3\xb3 de servei que hi ha en aquest lloc. Tot seguit, en l\xc3\xadnia recta cap al nord-nord-est, va a cercar marge nord del revolt de la mateixa carretera, al quil\xc3\xb2metre 277, travessa la Llau de Bardaleda i continua muntanya amunt cap al Serrat de Sant Feliu, torcent progressivament cap a l'est. Travessa la Llau del Muro i segueix el vessant superior meridional de la vall del Barranc de Santa Anna fins que als peus del Serrat dels Herbons, el termenal baixa a trobar el barranc esmentat. Continua aig\xc3\xbces amunt, fins que als peus del Serrat Xic, a llevant del Barranc del Fener Gran s'enfila cap al nord-est, sense seguir cap criteri geogr\xc3\xa0fic, fins que arriba a la cota 2.200, al nord-oest de la Ginebrada, al Fener Gran. En aquest lloc gira sobtadament cap al sud-est, travessa la Costa Negra on, a ponent de l'Estaci\xc3\xb3 d'esqu\xc3\xad Port-Ain\xc3\xa9, a la cota 2.340, troba el triterme entre Sort, Soriguera i Rialb.\n_START_SECTION_\nL\xc3\xadmit amb el terme municipal de Rialb, en el seu terme primigeni\n_START_PARAGRAPH_\nDes del punt anterior, la l\xc3\xadnia de terme entre Sort i Rialb davalla per una carena cap al nord-oest, que es va decantant progressivament cap a l'oest. Deixa al sud, en terme de Sort, la Costa Negra, el Bosc de Costa Negra i el Clot Orader, fins que arriba a les Collades, a 1.790,5 metres d'altitud. Continua baixant cap a l'oest-nord-oest per les Roques de la Bastida, fins a la Roca Penjada, i, ara cap a ponent, baixa de cop cap al costat nord de la Borda del Fener, sota de la qual travessa la Noguera Pallaresa. En aquest lloc el termenal segueix la llera del riu aig\xc3\xbces avall, cap al sud, fins que arriba a llevant de l'Hostalet, on travessa el riu, passa pel costat sud de l'Hostalet, i va a buscar el marge de llevant de la carretera LV-5223, que segueix quasi fins a la fita quilom\xc3\xa8trica n\xc3\xbamero 3, on ha comen\xc3\xa7at la descripci\xc3\xb3 de l'antic termenal de Sort."